*Datum: 22.01.2024.*

*Ref.br. 26/24*

**Fakultet zdravstvenih studija Univerziteta u Sarajevu**

Bolnička 25, 71000 Sarajevo

Tel: 033 569 807

**Predmet: Molba za saglasnost za učešće studenata i studentica na sajmu „Kad poraSTEM, bit ću naučnica“**

Poštovani/a,

Obraćamo vam se ispred Kluba mladih „Tignum“ Centra za edukaciju i istraživanje „Nahla“. Povodom *Međunarodnog dana žena, djevojaka i djevojčica u nauci* organiziramo sajam **„Kad poraSTEM, bit ću naučnica“ 11. februara 2024. godine (nedjelja) od 13.30 do 15.30** sati u našim prostorijama. Na sajmu planiramo ugostiti fakultete Univerziteta u Sarajevu, a studenti i studentice fakulteta svoje učešće mogu sami osmisliti - kroz radionice ili zanimljive oglede na štandu koji će biti obezbijeđen u prostorijama CEI Nahla.

Sajam je dio projekta **„Kad poraSTEM, bit ću naučnica“** koji Nahlin klub mladih „Tignum“ realizira od 2019. godine u cilju povećanja broja djevojaka koje se obrazuju i razvijaju karijeru u oblastima prirodnih i tehničkih nauka na području Kantona Sarajevo, čiji će rezultat, nadamo se, biti veće uključivanje mladih žena u naučne oblasti kako bi imale jednaku mogućnost da ostave trag vlastitim naučnim dostignućima, te na taj način promoviraju razvoj različitih disciplina koje poboljšavaju kvalitet življenja i unapređenja akdemskih istraživanja.

Vaši studenti/ce će imati priliku promovirati vlastiti fakultet, te motivirati srednjoškolce/ke koji će prisustvovati ovom sajmu, da odaberu upravo predstavljena zanimanja i upišu predstavljene fakultete i dobiju više informacija o uvjetima studiranja. Ideja je da ovo bude „mali sajam budućih istraživačica“ i da skupa sa studentima rade na ogledima ili drugim praktičnim primjerima.

Sajam će biti iskorišten i kao prilika za uključivanje obrazovnih institucija kao bitnog aktera u osnaživanju djevojaka i jačanju njihovog samopouzdanja.

Nadamo se pozitivnom odgovoru te da ćemo uskoro moći dogovoriti i pojedinosti naše saradnje. **Molimo za pismenu potvrdu dolaska mailom na** **ilma@nahla.ba** **najkasnije do 5. februara te uz to prijedlog na koji način ćete se predstaviti.** Na raspolaganju smo za sve dodatne informacije.

Srdačni pozdravi,

CEI „Nahla“